Υπάρχουν αρκετά προϊόντα, όπως ειδικές αλοιφές γυαλίσματος στην αγορά, που προορίζονται και ενδείκνυνται άλλες για προσωπική και άλλες για επαγγελματική χρήση. Στην πρώτη περίπτωση αρκεί η απλή, χρησιμοποιώντας βαμβάκι ή ένα καθαρό μαλακό σφουγγαράκι και με ομοιόμορφες κυκλικές κινήσεις, επάλειψη των θαμπών φαναριών με την ειδική αλοιφή, σε καθαρή πάντοτε επιφάνεια και η μετέπειτα αφαίρεσή της με ένα μαλακό πανί. Είναι μια απλή, προσωρινή και άκρως οικονομική λύση ερασιτεχνικού τύπου, που δεν υπόσχεται, βέβαια, θαύματα!
Η δεύτερη περίπτωση είναι περισσότερο σύνθετη κι απαιτεί, εξαρχής, επαγγελματική προσέγγιση. Αφορά «κιτρινισμένα» και θολά σε μεγάλο βαθμό φανάρια και στηρίζεται στην συνδυαστική χρήση, αφενός ειδικών γυαλόχαρτων διαφορετικού κάθε φορά μεγέθους, τα οποία προσαρμόζονται σε ειδικά τριβεία με σκοπό την τμηματική και κατά στρώσεις απομάκρυνση των κατεστραμμένων στοιχείων (layering) και αφετέρου της ειδικής γυαλιστικής αλοιφής, με την τελική εφαρμογή της οποίας επιτυγχάνεται η πλήρης αποκατάσταση της γυαλάδας του φαναριού.
Ανάξιες σχολιασμού, όπως άλλωστε είναι αναμενόμενο, θεωρούμε ευρέως διαδεδομένες πρακτικές λύσεις, όπως την επάλειψη των φαναριών με ξύδι, μαγειρική σόδα ή το τρίψιμο με οδοντόκρεμα.